google/wiki40b huggingface dataset:
Giovanni da Triora

Liv og virke

Francesco Maria Launtra ble utdannet av barnabittene i Porto Maurizio, og ble medlem av fransiskanerordenen. Han ble presteviet i 1784 og underviste i teologi i Tivoli og Tarquinia, og fikk også andre verv i innen ordenen som guardian i Tarquinia, Velletri og Montecelio.
I 1799 forlot han Roma for å bli misjonær i Kina. Han ankom etter åtte måneder i Macao. Etter en lengre forberedelsesperiode der med opplæring i språk og kultur, ble han sendt til provinsen Hunan. Misjonsarbeidet gikk rolig for seg til 1815, men da ble han angitt til en mandarin fordi slik misjon da ble ansett som subversiv. Han ble arrestert 26. juli 1815 sammen med noen kinesiske kristne, torturert for at han skulle avsverge sin tro, og kastet i fengsel. Da hen nektet å trampe på et krusifiks, ble han dømt til døden. Han ble henrettet ved å bli hengt på et kors og kvalt den 13. februar [7. februar?] 1816 i Changsha. 
Hans levninger ble ført til katedralen i Macao, og senere til kirken Santa Maria in Ara Coeli i Roma.

Helligkåring

Han ble saligkåret 27. mai 1900 av pave Leo XIII og helligkåret 1. oktober 2000.
Hanestad

Hanestad er et sogn og ei grend i Rendalen kommune i Østerdalen, ca. 266 kilometer fra Oslo. Hanestad ligger i Glåmas dalføre mellom Atna og Alvdal, og er den eneste delen av Rendalen kommune som ikke ligger i Renavassdraget.
På Hanestad finnes Hanestad stasjon, bensinstasjon/servicesenter, vertshus, Bjøntegaard leirskole og Hanestad kirke. Befolkningen har gått ned fra 70 personer i 1999 til 40 i 2017. Rørosbanen, Glåma og riksvei 3 passerer gjennom bygda. 
Seks kilometer nord for Hanestad renner Tegninga ut i Glåma, her kan man finne vannfallet Tegningfallet. Tyve kilometer nord for Hanestad ligger Jutulhogget, en av Nord-Europas lengste canyoner.
Los Angeles County Fire Department

Los Angeles County Fire Department (LACoFD) er brannvesenet i Los Angeles County, California. Etaten har ansvar for brannbekjempelse og livredning i de delene av fylket som ikke tilhører en by, samt i de byene som ikke selv har brannvesen.
Andreas Lundstedt

Biografi

Andreas Lundstedt ønsket helt fra han var liten å bli sanger og artist. Fem år gammel deltok han i en talentkonkurranse for barn og tok andreplassen. Som ungdom var Andreas Lundstedt en av medlemmene i gruppen Stage Four. Stage Four var en gruppe som sang show- og musikalsanger, og alle medlemmene er nå velkjente svenske artister; Lundstedt selv, Peter Jöback, Lisa Nilsson og Lizette Pålsson. I perioden 1992–1995 bodde Lundstedt i New York, der han jobbet som danser og aerobicinstruktør. Han har jobbet som artist på Wallmans Salonger og arbeider også som koreograf for flere artister.

Alcazar

I 1998 startet Andreas Lundstedt pop-discogruppen Alcazar. Gruppen var først en trio som bestod av ham selv, Tess Merkel og Annikafiore (Annika Kjaergaard). Alcazars gjennombruddslåt «Crying at the Discoteque» kom ut i 2000 og ble en stor hit rundt i Europa. Den har solgt i over 1 million eksemplarer. Deres første album heter Casino. 
I 2003 fikk Alcazar et nytt medlem: Magnus Carlsson, tidligere sanger i bandet Barbados. Etter Carlssons ankomst i bandet opplevde Alcazar på ny store fremganger i Europa, og ikke minst i hjemlandet Sverige. Gruppens andre album, Alcazarized, ble utgitt i 2003, mens deres siste album, Dancefloor Deluxe, kom ut i 2004. Alcazars største hit i Norge er «This Is the World We Live In» fra 2004, som ble en stor sommerhit dette året.

Melodifestivalen

Alcazar har deltatt i Melodifestivalen, Sveriges svar på Melodi Grand Prix, to ganger. Første gang var i 2003 med sangen «Not a Sinner, Nor a Saint». Da endte Alcazar på en tredjeplass, og sangen ble en stor hit i Sverige. Andre gang de deltok, var i 2005 med sangen «Alcastar». Alcazar endte også denne gangen på tredjeplass.
Andreas Lundstedt har i tillegg deltatt tre ganger som soloartist i Melodifestivalen. Første gang var i 1996 med sangen «Driver dagg, faller regn», da endte han på andreplass. Andre gang var i 1997 med sangen «Jag saknar dig, jag saknar dig». Siste gang han har deltatt som soloartist, var 2007 da han delltok med låten «Move».
I Eurovision Song Contest 2006 var Andreas Lundstedt et av medlemmene i gruppen Six4one som deltok for Sveits. Deres sang var «If We All Give a Little», og denne gruppen bestod av seks artister fra ulike land.

Solokarriere

Andreas Lundstedt ga ut ett soloalbum og fire singler i årene 1996–1997. 
I 2006 startet Lundstedt igjen  sin solokarriere med singelene «Lovegun/Night Fever» og «Dollar Queen». På «Lovegun/Nigtfever»-singelen sang han cover på Bee Gees' «Night Fever» samt den nyskrevne sangen «Lovegun». «Dollar Queen» ble kun solgt på internett og var temasangen til dataspillet Dollar av krimforfatteren Liza Marklund.

Annet

Andreas Lundstedt har tidligere hatt roller i musikalene Grease og Chicago, før han høsten 2005 fikk hovedrollen som Tony Manero i musikalen Saturday Night Fever på Oscarsteatern i Stockholm. Denne forestillingen ble en så stor suksess at den fortsatte våren 2006 med påfølgende turné sommeren 2006.
Lundstedt bor i Stockholm. Til magasinet QX har Andreas Lundstedt stått fram som hiv-positiv.
RS «Stavanger»

Historie

Båten ble stasjonert i området ved Titranhavet på Nordvestlandet i etterkant av at 140 fiskere døde i løpet av ett døgn i et forferdelig uvær som har blitt kalt Titran-ulykken. Tragedien inntraff natt til 14. oktober 1899 som en følge av et uvær som ikke kunne varsles lokalt.
Totalt bidro «Stavanger» til å berge 53 menneskeliv og 14 fartøy fra totalforlis. Etter å ha blitt tatt ut av tjeneste ble skøyta solgt i 1939. I 1998 ble den kjøpt opp av Redningsselskapet igjen for å benyttes som museumsfartøy. Den ble da gjort betydelige arbeider ved Moen slipp og båtbyggeri for å få tilbakeført redningsskøyten til slik den opprinnelig var.
RS 14 «Stavanger» er forsidemotiv på 500-kronersseddelen som ble innført i 2017.
Voss (vann)

Historie

Varemerket Voss ble stiftet i 1998 av Ole Christian Sandberg og Christopher Harlem. Selskapet fikk hjelp av Neil Kraft til å designe sine karakteristiske sylinderformede flasker, som finnes både i glass og PET. Voss markedsfører flaskene som karbonnøytrale, BPA-frie og resirkulerbare. Strategien for å opprette et eksklusivt varemerke gikk ut på å tidlig samarbeide med hoteller, restauranter, nattklubber og spa.
I 2010 fikk bedriften en ny administrerende direktør, Jack Belsito.
I juni 2017 åpnet et sidespor ved nedlagte Vatnestrøm stoppested på Sørlandsbanen, slik at vannet kan fraktes med jernbane istedenfor på bil til Kristiansand havn.

Voss Foundation

Voss Foundation ble stiftet i 2008 av Knut Brundtland, og har som mål å gi flere tilgang til rent vann og bedre sanitære og hygieniske forhold. Stiftelsen fokuserer spesielt på unge jenter, men har også kvinner og barn som målgruppe.
Prosjektene finner sted i Afrika, sør for Sahara, hvor de ifølge hjemmesiden til nå har konstruert 130 rene vannkilder og 462 sanitæranlegg i sju land. Stiftelsen ønsker å møte disse behovene gjennom en tilnærming som sikrer lokalt eierskap og langsiktig bærekraft gjennom partnerskap med troverdige organisasjoner.
Tasmanbreen

Geografi

Med sin lengde på 27 kilometer er Tasmanbreen den største isbreen på New Zealand. Den er 4 kilometer bred på det bredeste og 600 meter tykk. Den dekker et område på 101 km².
Smeltevannet fra breen og den nærliggende Murchinsonbreen samles i Tasmansjøen før det renner via Tasmanelva til Pukakisjøen.

Breens tilbaketrekking

Breen har trukket seg tilbake om lag 180 meter i året siden 1990-årene, og fra rundt 2008 økte dette til mellom 477 og 822 meter i året. Det er anslått at breen vil forsvinne i den nærmeste framtiden.
Andabeløy

Andabeløy er ei bygd på Andabeløya i Flekkefjord kommune i Vest-Agder. Den ligger lengst nord på øya og har fergeforbindelse til Abelnes på fastlandet. I 2015 hadde Andabeløy grunnkrets 100 innbyggere.
Uyeasound

Uyeasound er et tettsted på øya Unst i den skotske øygruppen Shetland.
Severdigheter i Uyeasound er Muness Castle og Greenwell's Booth, et handelshus fra hansatiden.
Slaget ved Sainte-Foy

Slaget ved Sainte-Foy, også kalt Slaget ved Quebec, ble utkjempet 28. april 1760 nær den britisk-okkuperte byen Quebec i den franske provinsen Canada under syvårskrigen (kalt den franske og indianske krigen i Nord-Amerika). Det ble en seier for franskmennene under Chevalier de Lévis over den britiske arméen under General Murray. Slaget var langt blodigere enn Slaget ved Abrahamslettene september året før med tap på 833 mann for franskmennene og 1 124 for britene. Det var den siste franske seieren i den franske og indianske krigen.
Britene hadde noe suksess i starten, og fremrykkingen kamuflerte artilleriet deres, mens infanteriet deres satte seg fast i gjørme og snefonner som smeltet nå sent på våren. Slaget ble til en to timer lang nærkamp hvor franskmennene til slutt klarte å få overtaket etter hvert som flere franskmenn kom til og tok den britiske flanken. Murray forsto at han hadde gjort feil og trakk britene tilbake til Quebec uten kanonene, som Lévis så snudde mot byen.
The Other Side of the Mirror (film)

The Other Side of the Mirror: Bob Dylan at the Newport Folk Festival er en britisk dokumentarfilm fra 2007 om Bob Dylans opptreden på Newport Folk Festival i 1963, 1964, og 1965, filmen er regissert av Murray Lerner.
Filmen har film og scener som tidligere sett i Lerners Festival! (1967), med hele sanger. Den inneholder også Dylans elektriske konsert fra 1965. Filmen inneholder tidligere usette scener og opptak, dette dokumenterer også forandringen i Dylans stil gjennom tre år på Newport. Filmen var kringkastet av BBC Four 14. oktober, 2007. Regissør Murray Lerner kommenterte: “Over the course of three Newport gigs, Dylan becomes more conscious of his power. His charisma is startling. With electricity and radio, he did what Yeats, Lorca, T. S. Eliot and Ezra Pound never achieved. He reached a mass audience with poetry."
Fornebubanen

Forhistorie

I 1997 ble det foreslått å bygge en kombibane fra Fornebu til Oslo sentrum via Lysaker. Akershus fylkeskommune vedtok i juni 2002 å bygge en førerløs automatbane mellom Fornebu og Lysaker, og samtidig å utrede mulighet for en regional tilknytning av banen. I april året etter stadfestet Akershus fylkeskommune at det skulle bygges en automatbane på Fornebu og anbefalte en regional tilknytning med metro fra Lysaker mot Oslo. Disse to vedtakene ble  omgjort i 2007, da Akershus fylkeskommune vedtok at det skulle bygges bybane til Fornebu. Ruter AS fikk i mai 2008 i oppdrag å utrede en løsning med tilknytning til det eksisterende kollektivnettet ved Skøyen. I november 2009 ble en sluttrapport for denne utredningen offentliggjort. En bybane fra Fornebu via Lysaker med tilknytning til Lilleakerbanen ved Furulund ble presentert som hovedalternativ, en metro fra Fornebu med tilknytning til Kolsåsbanen ved Ullernåsen og en tidligere vedtatt automatbane til Lysaker ble brukt som sammenligningsalternativer. Prognosene for trafikkgrunnlaget ble lagt til år 2030.

Metro

Deretter fulgte flere rapporter og utredninger før Ruters styre i juni 2011 anbefalte at forbindelsen bygges som metro fra Fornebu via Lysaker, Skøyen og Vækerø til Majorstuen blant annet basert på «byutviklingselementene». På den måten blir kjøretiden kortere, f.eks. 17 minutter Jernbanetorget/Oslo S–Fornebu Senter mot 21–29 min for de andre alternativene. Ruter anbefalte også at utbyggingen skjer gjennom et offentlig-privat samarbeid. Den foreslåtte traséen går hovedsakelig i tunnel under jorden og utgjør en strekning på 8,1 km. Utbyggingen ble i 2011 kostnadsberegnet til 4,5 mrd. kr. Staten skal dekke 50 prosent, bilister (bompenger) 26 prosent og grunneiere 11 prosent. Det resterende beløpet, ca. 600 millioner, forsøker Ruter å få dekket av privat næringsliv. Tidligst mulige byggestart er antatt å være i 2019 med en estimert byggeperiode på fem–seks år.

Politiske vedtak

Fylkestinget i Akershus vedtok 17.12.2012 en T-baneløsning fra Fornebu til Majorstuen via Lysaker, Vækerø og Skøyen. Bystyret i Oslo fattet tilsvarende vedtak den 5.6.2013. Reguleringsplanen i Bærum, strekningen Fornebu–Lysaker inkl. Lysaker stasjon, ble vedtatt av kommunestyret i 2015 (fram til Lysaker i stasjon) og i 2016 (Lysaker stasjon). Reguleringsplanen i Oslo, fra Lysaker til Majorstuen. Reguleringsplanen i Oslo ble vedtatt 31. januar 2018.

Kostnad og tidsplan

I november 2018 er kostnadsanslaget 13,8 milliarder kroner med åpning høsten 2025.
Leveringsavtale

En leveringsavtale er en avtale som inngås mellom en selger og en kjøper. Selgeren er vanligvis en bedrift som leverer produkter eller tjenester til andre bedrifter, til forbrukere eller andre kategorier kunder. Avtalen består av et tilbud som fremsettes av selgeren og en aksept som gis av kjøperen. Selgeren forplikter seg ved tilbudet til å levere noe til en angitt pris og på angitte leveringsbetingelser ellers.
Jomfrulandplanen

Jomfrulandplanen var et initiativ av Nikita Khrusjtsjov om å åpne de enorme, ubrukte (jomfru) steppene nord i Kasakhstan og Altajregionen i Russland for jordbruk i 1954.
Det første året av planen ble 190 000 km² pløyet opp og i 1955 nye 140 000 km². Med alt dette nye jordbrukslandet ble det flyttet store mengder innbyggere fra hele Sovjetunionen til området. Komsomol hadde ansvaret for å rekruttere disse.
Mer enn 300 000 mennesker, hovedsakelig ukrainere og russere, kom til jomfrulandet for å begynne nye liv som bønder. Hundretusenvis av soldater, studenter og skurtreskersjåfører fulgte etter, men disse var her bare under innhøstingen. Mot slutten av masseinnflyttingen til jomfrulandet var det i mange område flere slavere enn kasakhstanere. Hovedbyen i området fikk navnet Tselinograd, «Jomfrulandbyen» (i dag Astana).
For en kort periode inspirerte Khrusjtsjov en kommunistiver i sovjeterne og klarte en kort stund å oppnå det ønskede resultatet.

Den første innhøstingen

Den første innhøstingen av Jomfrulandet i 1956 var en overveldende suksess. Av 125 millioner tonn korn produsert i Sovjetunionen dette året kom mer enn halvparten fra dette området. Sovjetunionen produserte dobbelt så mye hvete per innbygger som Vesten gjorde. Innhøstingen ble senere aldri så god som i 1956.

Sammenbruddene

Nesten alle kollektivbrukene i Jomfrulandet dyrket nesten bare hvete. I 1960-årene var derfor jordsmonnet tomt for næringen som hveten trenger for å vokse. Siden det ikke ble bygget vern mot erosjon blåste rett og slett mye av jorden bort med vinden og etterlot kun bare stepper som ikke kunne benyttes til jordbruk.
I starten måtte man i tillegg kaste store deler av avlingene fordi det ikke var nok kornmagasiner for å lagre kornet.
Derfor måtte etterhvert Sovjetunionen kjøpe korn fra Canada for å dekke behovet sitt, trass i den store suksessen Jomfrulandplanen var i starten.

Tiden etterpå

Selv etter at planen tok slutt ble om lag seks millioner russere og ukrainere værende i Kasakhstan. Mange flyttet tilbake til de gamle hjemtraktene sine etter oppløsingen av Sovjetunionen.
En småplanet kalt 2111 Tselina ble oppdaget i 1969 av den sovjetiske astronomen Tamara Mikhailovna Smirnova og fikk navnet for å feire 25-årsjublieumet til jomfrulandplanen i Sovjetunionen..
Richard Burton

Bakgrunn

Richard Jenkins var barn nummer tolv i et kull på tretten i en fattig walisisk kullarbeiderfamilie. Han arbeidet som hjelper i handelsbod fa han ble oppdaget av en folkeskolelærer, Philip Burton. Denne innså at den unge gutten Jenkins hadde store skuespillertalenter og underviste ham i Shakespeare og i  Queen's English. 
Richard, som selv hadde hatt planer om å bli profesjonell bokser, fikk et stipendium til Oxford; straks innen hadde han gjort scenedebut i 1943 i Liverpool. 
Årene 1944-1947 tjenestegjorde han som navigatør i Royal Air Force.

Skuespillerkarriere

I 1948 vendte han tibake til scenen (han hadde da tatt sin lærers etternavn, Burton). I 1948 fikk han sin filmdebut i The Last Days of Dolwyn. Under innspillingen traff han sin første hustru, den walisiske skuespillerinne Sybil Williams, med hvem han fikk to barn. Hans internasjonale gjennombrudd som filmstjerne kom 1958 i Look Back in Anger.
Som ung skuespiller slo han gjennom som en eminent Shakespeare-tolker, blant annet i rollen som Hamlet. Som filmskuespiller spilte han blant annet erkebiskop Thomas Becket i filmen Becket (1964),der Peter O'Toole spilte rollen som Henrik II av England. De ble begge nominert til Oscar for beste mannlige hovedrolle, men prisen gikk til Rex Harrison for rollen som professor Higgings i My Fair Lady.
Privatlivet hans var preget av forholdet til skuespillerinnen Elizabeth Taylor, som han var gift med to ganger. De møttes under innspillingen av Cleopatra, og forlot begge sine respektive ektefeller for å gifte seg med hverandre. Det var barn i begge ekteskap, og forholdet ble samtidens store sositetsskandale. 
Ekteskapet ble meget stormfullt. I filmen Hvem er redd for Virginia Woolf? (1966) spilte de mot hverandre, og mange oppfattet denne filmen, om et ektepar som bryter hverandre ned, som et portrett av Burton og Taylors eget ekteskap. De ble begge nominert til Oscar for henholdsvis beste mannlige og beste kvinnelige hovedrolle, men bare Taylor fikk prisen. 
Burton var nominert til Oscar for beste mannlige hovedrolle i alt seks ganger, samt én gang for beste mannlige birolle.
Burton og Taylor fikk ingen felles barn, men adopterte en datter. Burton utviklet etter hvert et massivt alkoholmisbruk og døde 59 år gammel.
Asbjørn Brekke

Stipender, reiser og utenlandsopphold

Han har fått  stipend fra Fondet for norsk-dansk samarbeid i 1953, fra Statens kunstfond i 1954, fra Bergen bys stipend for kunstnere og Haus kommunes stipend i 1956, Schäffers legat i 1957; Lorch-Schives legat i 1963; Bergen kommunes stipend for kunstnere i 1969; Studieopphold i Danmark 1949–53; Studiereiser til Island i 1953; Frankrike i 1956; Nederland, England, Sverige og Finland.

Stillinger, medlemskap og verv

Han hadde stemmerett ved Bildende Kunstneres Styre og var medlem av Landsforeningen Norske Malere og Bildende Kunstneres Forening i Bergen. Tidligere var han medlem av styret og formann i Bildende Kunstneres Forening i Bergen; Medlem av juryen for Vestlandsutstillingen. Han har vært formann i styret for Vestlandets kunstak. i Bergen. Han var med på dannelsen av Finnegårdskretsen og etableringen av Galleri I, Bergen. Han har vært overlærer ved Bergens Kunsthåndverkskole fra 1957.
Port Phillip

Port Phillip (også kjent som Port Phillip-bukta eller Port Phillip Bay) er en bukt i Victoria i Australia rett sør for delstatshovedstaden Melbourne. Bukta dekker et område på 1267 km². Den er svært grunn for størrelsen, bare 23,7 meter på det dypeste. Bukta er forbundet med Bass-stredet i sør gjennom The Rip.
Før britisk kolonisering av Australia var områdene rundt bukta hjemstedet til Wathaurongfolket i vest, Wurundjerifolket i nord og Boonwurrungfolket i sør og øst. Den første britiske bosetningen i området skjedde i 1803 ved Sorrento i den sørøstlige delen av bukta. Denne bosetningen ble kortvarig og området ble ikke bosatt før Melbourne ble grunnlagt rundt 30 år senere.
Loddefjord Idrettslag

Loddefjord Idrettslag (stiftet 19. januar 1961) er et idrettslag fra Laksevåg i Bergen. Laget holder til i Alvøen idrettspark, og har aktivitetsgrupper innen fotball, basketball, turn, friidrett og alpint.

Fotball

Seniorlaget for herrer i fotball spiller i 4. divisjon. 12. mai 2008 møtte laget Brann i 1. runde i cupen, en kamp som endte med 4–1 tap. Loddefjords mål ble scoret av Kristian Pilskog. Seniorlaget for kvinner ligger i 2. divisjon.
Kulltegning

Kulltegninger er tegninger laget ved å stryke av mykt trekull mot en ru overflate. Vanligvis blir dette gjort ved hjelp av kullstift og papir.
Tilgjengeligheten av materialer, tilsier at arbeidsmåten har førhistoriske røtter, men at de fleste tidlige arbeider er smuldret eller regnet vekk. En del velbevarte hulemalerier på stein, er laget med kull, blandet med fett for å bedre holdbarheten.
Mange malere lager skisser i kull på lerretet før de maler over med olje- eller akrylfarger. Kulltegninger, gjerne på billig papir, er også vanlige ved intensive krokitimer. Enkelte kunstnere har kull som sitt foretrukne medium.
Selv om kullet gir svart avfarging, er der flere måter å få fram gråtoner på. Ofte strykes svertingen ut med fingrene, eller med en papirstubb eller tortillon.
Kulltegninger må fikseres. Eldre fiksativer (spritfortynnet skjellakk) ser ut til å ha medført gulning uten at det har gått ut over verket forøvrig.
Fabienne Kohlmann

Junior

Kohlmann deltok ved U20-EM i 2007, der hun vant gull på 400 meter hekk, og hun var med på det tyske laget som fikk bronse på 4 x 400 meter stafett. Året etter, i 2008, fikk hun 8.-plass på 400 meter og 7.-plass på stafetten. 
På nasjonalt nivå er hun tysk ungdomsmester på 800 meter innendørs i 2005, og B-ungdomsnester på 400 meter hekk samme år. Hun vant også det tyske ungdomsmesterskapet på både 400 meter og 400 meter hekk i 2007. I 2010 ble hun tysk juniormester på 800 meter.

Senior

Ved det tyske mesterskapet i 2009 fikk hun bronse på 400 meter hekk, med tiden 57.10. Året etter ble hun tysk mester på 400 meter hekk, med tiden 56,14. 
Ved VM i friidrett 2009 i Berlin kom de tyske jentene på femteplass på 4 x 400 meter. 
Hun deltok også ved EM i friidrett 2010 i Barcelona, der hun vant sølv på 4 x 400 meter, sammen Claudia Hoffmann, Esther Cremer og Janin Lindenberg. Russland vant dette mesterskapet.
Bogaz

Bogaz, zanjon eller karstkorridor er en korridorformen sprekkeutviding i karstlandskap. En typisk bogaz danner en rettlinjet kløft, som gjerne er 1-5 meter bred, 10-100 meter lang og 5-30 meter dyp. Disse kløftene danner hodeelementene i såkalt korridor- og labyrintkarst.
Man mener at bogaz-former dannes ved videreutvikling av såkalte kluftkarren eller karstsprekker. Formene finnes i alle klimasoner. I kalde strøk med permafrost regner en med at de transporterte vann da de var dekket av isbreer i form av subglasial drenering.
Textpattern

Textpattern er et minimalt og enkelt publiseringsverktøy bygget i PHP. Artikler skrives i oppmerkingsspråket Textile.
Trichoeax

Utbredelse

Arten er kjent fra Somalia.
Monterey jack

Monterey jack er en amerikansk halvhard ost, normalt hvit, laget av kumelk.
I sin tidligste form ble monterey jack produsert av meksikanske fransiskanermunker i Monterey på 1800-tallet. Den kalifornske forretningsmannen David Jack solgte osten kommersielt. Han produserte en mild, hvit ost, som ble kjent som «Jack’s cheese», og etterhvert monterey jack.
De fleste mykere varianter solgt i amerikanske dagligvareforretninger er modnet i kun én måned.
Ladislaus Postumus

Ladislaus Postumus (født 22. februar 1440 i Komorn, død 23. november 1457 i Praha) av huset Habsburg var hertug av Østerrike og konge av Böhmen fra 1440 og konge av Ungarn fra 1444. Han ble født etter farens død og ble derfor kalt Ladislaus Postumus, eller Vladislav Postumus (tsjekkisk Ladislav Pohrobek; ungarsk Utószülött László).
Ladislaus ble født i Komárom, som sønn av kong Albrecht II av det tysk-romerske rike og Elisabeth av Luxembourg datter av keiser Sigismund av huset Luxembourg.
Mens Østerrike og Böhmen godtok ham som sin hersker ved fødselen vraket den ungarske høyadelen barnekongen, og valgte isteden kong Władysław III av Polen til ungarsk konge som Vladislav I. Ladislaus' mor stjal den ungarske kronen og hindret dermed at Vladislav ble kronet i Székesfehérvár, slik tradisjonen krevde.
Etter Vladislavs trolige død i slaget ved Jalowaz i 1444 valgte den ungarske adelen Ladislaus til konge, med János Hunyadi som riksstyrer, mens Georg av Podiebrad ble tsjekkisk regent.
Kongens siste år var preget av strid med familien Hunyadi etter János' død. Ladislaus døde i Praha i 1457, 18 år gammel, trolig av leukemi.